Twee broers sterf saam in gru-ongelukFoto: Verskaf. Twee broers is vroeg Donderdagoggend in ŉ gru-ongeluk op die Soutpanpad (M35) in die Bon Accord-omgewing, noord van Pretoria, dood toe die motor waarmee hulle gery het ŉ perd getref het. Xander Loubser, woordvoerder en paramedikus van Best Care-ambulansdienste, het gesê die ongeluk het omstreeks 01:00 plaasgevind toe die mans se Toyota Etios ŉ perd getref het. Die perd is ook dood in die voorval. Volgens Loubser is die passasier wat op die voorste sitplek gesit het, vermoedelik in sy dertigs, op slag dood. “Ons het vir ŉ geruime tyd probeer om die bestuurder wat kritiek beseer was te resussiteer, maar ongelukkig was die pogings nie suksesvol nie en die man is ook op die toneel dood verklaar,” het Loubser gesê. Die bestuurder en die passasier was broers. Hulle was glo op pad terug na hul plaas toe van ŉ winkel af toe die voorval plaasgevind het. Volgens Loubser is ŉ tweede passasier met geringe beserings per ambulans na ŉ hospitaal geneem vir verdere mediese behandeling. Die polisie was ook op die toneel.